Λαμβάνοντας υπόψη την εξυπηρέτηση της διαφανούς διαδικασίας και παράλληλα την προστασία των δεδομένων προσωπικού χαρακτήρα των υποκειμένων τα οποία εμπλέκονται στην εν λόγω διαδικασία αναφέρουμε τα εξής:
Σύμφωνα µε τη Γνωμοδότηση της Αρχής 3/2009, η εισαγγελική παραγγελία είναι δεσμευτική για τη διοίκηση, μόνο στο πλαίσιο προκαταρκτικής έρευνας, προανάκρισης και κύριας ανάκρισης, ενώ στις περιπτώσεις που έχει ως περιεχόμενο τη χορήγηση εγγράφων που περιέχουν προσωπικά δεδομένα τρίτων προσώπων δεσμεύει τη διοίκηση µε την έννοια της επιτακτικής εντολής προς διερεύνηση του αιτήματος χορήγησης του εγγράφου και δεν υποχρεώνει τη διοίκηση στη χορήγησή του.
Περαιτέρω, η διαβίβαση προσωπικών δεδομένων σε τρίτο αποτελεί επεξεργασία προσωπικών δεδομένων, η οποία δεν επιτρέπεται καταρχήν χωρίς την συγκατάθεση του υποκειμένου των δεδομένων (άρθρο 5 παρ. 1 του ν. 2472/97).
Εφόσον όμως ο τρίτος  επικαλείται ότι τα συγκεκριμένα στοιχεία που ζητά είναι απολύτως αναγκαία και πρόσφορα για την αναγνώριση, άσκηση ή υπεράσπιση δικαιώματός του ενώπιον δικαστηρίου, ( - δικαιολογεί δηλαδή ειδικό έννομο συμφέρον -), τότε ο υπεύθυνος επεξεργασίας, οφείλει να τα χορηγήσει, καθώς το έννομο συμφέρον του τρίτου υπερέχει προφανώς των δικαιωμάτων και συμφερόντων του προσώπου στο οποίο αναφέρονται τα δεδομένα, και ταυτόχρονα δεν θίγονται οι θεμελιώδεις ελευθερίες του υποκειμένου.
Εν προκειμένω η αιτούσα ζητά να της χορηγηθούν αντίγραφα εγγράφων που αφορούν σε στοιχεία του υπηρεσιακού φακέλου της προσωρινώς ασκούσης καθήκοντα Διευθύντριας της Νοσηλευτικής Υπηρεσίας, υποστηρίζοντας ότι έχει έννομο συμφέρον για να ασκήσει τα περαιτέρω δικαιώματά της, έχει δε ήδη λάβει εισαγγελική παραγγελία προς τούτο.
Κατόπιν των ανωτέρω και κυρίως των εξής:
α) ότι έχει ήδη ληφθεί εισαγγελική παραγγελία, η οποία εδόθη κρίνοντας την ύπαρξη ειδικού εννόμου συμφέροντος της αιτούσας και
β) ότι τα δεδομένα που θα διαβιβαστούν είναι απλά προσωπικά δεδομένα,
η Διοίκηση του νοσοκομείου δεν έχει καταρχήν λόγο να αντιταχθεί στην χορήγηση των αιτούμενων αντιγράφων.
Οφείλει ωστόσο πριν τη χορήγησή τους, να ενημερώσει εγγράφως το υποκείμενο των δικαιωμάτων (εν προκειμένω την ασκούσα προσωρινώς καθήκοντα διευθύντριας της Νοσηλευτικής υπηρεσίας), για τη διαβίβαση των στοιχείων της, προκειμένου η τελευταία ως υποκείμενο των δεδομένων, να ασκήσει το δικαίωμα αντίρρησης, το οποίο έχει σε κάθε περίπτωση.